Timo Soini (ps.) kieltäytyy lehden mukaan antamasta haastatteluja, koska Hbl antaa palstatilaa kolumnisteille, jotka vihjailevat hänen olevan rasisti. Kuva: Jarmo Kontiainen

Ulkoministeri, perussuomalaisten puheenjohtaja Timo Soini vahvisti tiistaina kieltäytyvänsä antamasta haastatteluja KSF Median lehdille, kirjoittaa Hufvudstadsbladet.

Lehden mukaan Soini sanoo kieltäytyvänsä antamasta haastatteluja, koska Hbl antaa palstatilaa kolumnisteille, jotka vihjailevat hänen olevan rasisti. Soini ei täsmentänyt, missä kolumneissa tällaisia vihjauksia olisi esiintynyt.

Soinin mukaan linjaus koskee myös hänen toimintaansa ulkoministerinä. Soinin avustajat ovat tähän asti torjuneet haastattelupyynnöt perustellen niitä ministerin kiireillä. Hbl:n haastattelupyyntö on jätetty Soinille useita kuukausia sitten.

Mediatutkija, Tukholman yliopiston professori Anu Koivunen pitää ulkoministeri Timo Soinin boikottia KSF Median lehtiä vastaan vakavana asiana. Koivunen sanoo STT:lle, ettei poliitikko voi alkaa valikoida medioita. Se ei ole demokraattisen poliittisen keskustelun mukaista.

– Ei hän voi vaatia KSF Medialta jonkun yksittäisen toimittajan tai kolumnistin sensuroimista, ehtona virkaan liittyvälle kommunikaatiolle.

Koivunen toteaa, että on sekä Soinille että perussuomalaisille tyypillistä, ettei keskusteluun aleta eikä syytöksiä mediaa tai tutkijoita vastaan tarkenneta.

– Soini on politikoinut mediasuhteilla koko perussuomalaisten nousukauden ajan. Hänellä on tapana nimetä toimittajia ja tutkijoita, joita hän kritisoi. Hän harrastaa aktiivista mediapolitiikkaa ja ilmoittaa, mikä hänelle sopii ja mikä ei.

Perussuomalaiset ja Soini toimivat samaan tapaan kuin monet muutkin populistipuolueet, Koivunen huomauttaa. Media asetetaan poliittiseksi vastustajaksi.

– Se on systemaattinen piirre retoriikassa. Media on populistipuolueille poliittinen pelaaja, jota syytetään salailusta tai oman puolueen väärin kohtelusta.

Koivusen mielestä on ristiriitaista, että Soini ja perussuomalaiset peräänkuuluttavat muilta moniäänisyyttä ja toleranssia, mutta eivät siedä itseensä kohdistuvaa arvostelua.

– Montako kertaa on kuultu, että "meillä on katto korkealla" ja "meillä käytetään räväkämpää kieltä"? Muilta vaaditaan loukkaavien ilmausten sietämistä, mutta suhteessa itseen ollaan äärimmäisen herkkänahkaisia. Demokratiassa poliitikon pitää sietää se, että häntä tulkitaan tavoilla joita hän ei itse allekirjoita, Koivunen sanoo.

Kieltäytyi haastatteluista myös ennen vaaleja

Soini kieltäytyi antamasta KSF Median lehdille haastattelua myös eduskuntavaalien edellä. Hän oli ainoa puoluejohtaja, joka toimi näin.

Hbl:n päätoimittaja Tommy Westerlund huomauttaa Soinin vannoneen ministerinvalan, jossa hän sitoutuu toimimaan oikeudenmukaisesti ja puolueettomasti kansalaisten ja yhteiskunnan hyväksi.

- Hän rikkoo nyt valaansa kieltäytymällä kohtelemasta kaikkia tiedotusvälineitä oikeudenmukaisesti ja tasavertaisesti, kieltäytyen antamasta Hbl:lle haastattelua ulkoministerin ominaisuudessa, Westerlund sanoo.

Hän epäilee, että Soini sekoittaa roolinsa puoluejohtajana ja ulkoministerinä.

– Ero on olennainen. Se, että Hbl on linjassaan kaukana perussuomalaisista, ei anna ulkoministeri Soinille oikeutta kieltäytyä haastattelusta. Vallanpitäjien pitää sietää myös kriittistä tarkastelua. Se on Soinille ja tietyille muille perussuomalaisille poliitikoille selvästi vaikeaa.

KSF Media julkaisee Hufvudstadsbladetia sekä paikallislehtiä Västra Nyland, Hangötidningen-Hangonlehti, Östnyland ja Loviisan Sanomat.

Soini ei vastannut STT:n haastattelupyyntöön tiistaina.